**สภายุติธรรมแห่งสากล [[1]](#footnote-1)**

10 กุมภาพันธ์ พ.ศ. 2523 (ค.ศ. 1980)

ถึงเพื่อนศาสนิกชนชาวอิหร่านที่อยู่ในประเทศอื่นๆ ทั่วโลก

ในช่วงวันเวลาแห่งความสับสนวุ่นวายที่บรรดาผู้เป็นที่รักยิ่งอยู่ห่างไกลจากถิ่นกำเนิด กำลังสมาคมกับเพื่อนศาสนิกชนในประเทศต่างๆ และกำลังร่วมบำเพ็ญประโยชน์ด้านการสนับสนุนอย่างจงรักภักดีทั่วทุกแห่งในโลก เราเห็นความจำเป็นที่จะต้องส่งผ่านความคิดมายังบรรดาเพื่อนๆ ที่โดดเด่นทั้งหลายอย่างจริงใจและด้วยความรัก ขอเชิญชวนให้พวกเขาเชื่อในสิ่งที่จะประกันความสงบสุข ตลอดจนการหลุดพ้นและการกอบกู้ชั่วนิรันดร์ เพื่อที่ ขอให้เป็นไปตามพระประสงค์ของพระผู้เป็นเจ้า ที่จะทรงช่วยให้เรามีเท้าที่มั่นคงและใจที่เชื่อมั่น ทำให้เราสามารถต้านทานการจู่โจมที่ได้ทำให้เกิดความทุกข์ทรมานและจะเกิดต่อไปในนานาประเทศทั่วโลก เพื่อที่ว่าพวกเขาจะได้จ้องดูอรุณแห่งผลสำเร็จตามสัญญาของพระผู้เป็นเจ้าที่จะทำให้วิญญาณกลับมีชิวิต และเพื่อว่าพวกเขาจะยังคงมีความมั่นใจว่าเบื้องหลังเมฆฝนเหล่านี้มีดวงตะวันของพระผู้เป็นเจ้าที่ฉายแสงจากยอดสุดแห่งความเรืองรองและอำนาจอย่างงดงามเจิดจ้า ในไม่ช้า เมฆดำทมึนแห่งความขัดแย้ง การละเลย ความคลั่งไคล้ การจลาจลจะสลายหายไป และแล้ววันแห่งความมีชัยก็จะรุ่งขึ้นมาอยู่เหนือขอบฟ้า ยุคใหม่ก็จะฉายแสงเรืองรองไปทั่วโลก อย่าได้ประหลาดใจที่มีเหตุการณ์ต่างๆ เกิดขึ้นทุกมุมโลก ซึ่งรวมถึงในอิหร่านซึ่งเป็นดินแดนศักดิ์สิทธิ์ เป็นเหตุการณ์เดี่ยวๆ ที่เกิดขึ้นอย่างปราศจากจุดหมายและเป้าประสงค์ เป็นไปตามคำของท่านศาสนภิบาลอันเป็นที่รักดังนี้ *“มือที่เรามองไม่เห็นกำลังทำงานและความชุลมุนวุ่นวายที่กำลังเกิดขึ้นในโลกเป็นแค่การโหมโรงก่อนจะมีการประกาศศาสนาของพระผู้เป็นเจ้า”* เหตุการณ์นี้เป็นแค่พลังอันเร้นลับจากการเผยพระธรรมอันสูงส่งที่ทำให้แขนขาของมนุษย์ชาติสั่นสะท้าน ทำให้พวกที่มัวเมากับความลำพองและความชะล่าตกใจเหมือนถูกฟ้าผ่าจนตัวสั่น ที่จริงแล้ว เหตุการณ์ที่เกิดขึ้นพิสูจน์ให้เห็นความเป็นจริงของพระวจนะอันศักดิ์สิทธิ์ข้อนี้ *“อำนาจโน้มน้าวที่สั่นสะเทือนของระเบียบใหม่อันยิ่งใหญที่สุดของโลกทำให้โลกเสียสมดุลย์ไปแล้ว”*

*โลกเรายังคงถูกห้อมล้อมด้วยความหายนะ แม้บางครั้งจะมีสิ่งที่ดีให้เห็นอยู่บ้าง แต่ก็หลีกเลี่ยงมิได้ที่มีภัยพิบัติเกิดตามมา กระนั้นก็ยังไม่มีใครในโลกที่เห็นความเป็นมาของเหตุการณ์ที่เลวร้ายเหล่านี้*

*โลกเรากำลังตกอยู่ในความทุกข์ทรมานจากความยากลำบาก และความปั่นป่วนก็ทวีมากขึ้นทุกวัน โลกเริ่มเดินทางไปสู่ความดื้อรั้น เอาแต่ใจและขาดศรัทธา นี่คือสภาพอันเลวร้ายที่ยังไม่เหมาะและไม่สมควรที่จะเปิดเผยให้เห็นในปัจจุบัน ความวิปริตนี้ยังคงอยู่ต่อไปอีกนาน และเมื่อถึงชั่วโมงที่กำหนดไว้ จะปรากฏสิ่งที่ทำให้แขนขาของมนุษย์สั่นในทันทีทันใด และเมื่อถึงเวลานั้นเท่านั้นที่ธงจากสวรรค์จะคลี่ออก และแล้วนกไนติงเกลจากสวรรค์ก็จะส่งเสียงเพรียกร้อง*

เหมือนกันกับที่พระผู้เป็นปากกาแห่งศูนย์กลางของพระปฏิญญา ที่ได้บอกเป็นลางซ้ำแล้วซ้ำอีกให้สนใจคำสอนที่ประสาทชีวิตของพระบาฮาอุลลาห์ก่อนที่จะเกิดความหายนะอันสุดจะทนที่จะจู่โจมมนุษย์ชาติที่ดื้อร้น

*ความสับสนวุ่นวายและความยุ่งเหยิงในโลกกำลังเพิ่มขึ้นทุกวัน จะทวีมากขึ้นถึงระดับที่เกินกว่าที่สภาพของมนุษย์ชาติจะรับไหว จากนั้นมนุษย์ก็ถูกปลุกให้ตื่นและได้ตระหนักรู้ว่าศาสนาคือป้อมปราการที่ไม่สามารถถูกทำลายลงได้ ศาสนาแสดงออกให้เห็นแสงของโลก คำแนะนำและคำสอนของศาสนาคือที่มาของชีวิตบนโลก*

สายตาที่มีวิสัยทัศน์เห็นผลของความสับสนวุ่นวายที่เกิดในระยะแรกต่อโครงสร้างของสังคมมนุษย์ทุกวันได้อย่างชัดเจน พลังทำลายล้างของความไร้ระเบียบนี้ได้ขุดรากถอนโคนสถาบันต่างๆ ที่มีเกียรติประวัติอันยาวนาน สถาบันเหล่านี้เป็นที่พักและเป็นที่หลบภัยสำหรับคนในโลกมานานนับหลายศตวรรษ เป็นสถาบันที่ทุกกิจการของมนุษย์เข้าไปหมุนเวียนเกี่ยวข้อง พลังทำลายล้างเดียวกันนี้ยังก่อความยุ่งเหยิงทางการเมือง เศรษฐกิจ วิทยาศาสตร์ การศึกษาด้านอ่านเขียนและดุยภาพทางศีลธรรมของโลก ทั้งยังทำลายผลแห่งอารยธรรมที่สวยงามที่สุดในปัจจุบัน กลไกทางการเมืองของบรรดาผู้มีอำนาจได้ประทับตราความล้าสมัยไว้ที่รากหลักการของระเบียบโลก ซึ่งก็คือความละโมบ กิเลส การหลอกลวง เสแสร้ง การใช้อำนาจกดขี่ ความทะนงตน ความล้าสมัยที่กำลังครอบงำเหล่านี้ส่งผลต่อความสัมพันธ์ของมนุษย์ การค้นพบและการประดิษฐ์ซึ่งเป็นผลมาจากวิทยาศาสตร์และความก้าวหน้าทางเทคโนโลยีกลายเป็นหนทางและเครื่องมือที่นำไปใช้ขุดรากถอนโคนการทำลายล้างในวงกว้าง หนทางและเครื่องมือเหล่านี้ตกอยู่ในมือของคนที่ไม่มีศีลธรรม แม้กระทั่งดนตรี ศิลปะ และวรรณกรรม ที่แสดงให้เห็น ทำให้มีความรู้สึกดื่มด่ำซาบซึ้งและบันดาลให้เกิดแรงดลใจ ควรแก่การเป็นที่มาของความรู้สึกสุขสบายและความสงบแก่คนที่ตกอยู่ในความทุกข์ก็ยังหลงไปจากหนทางตรง กลายเป็นกระจกส่องหัวใจที่ปนเปื้อนของคนในยุคที่สับสน ไร้หลักการและไร้ระเบียบ

พฤติกรรมที่ออกนอกลู่นอกทางนี้ส่งผลให้เกิดการทดสอบที่แสนสาหัส ซึ่งเป็นไปตามที่พระผู้ทรงความงามอันอุดมพรได้ทรงตรัสล่วงหน้าไว้ดังนี้ *“โลกจะได้รับความเจ็บปวดทรมานจากความหายนะที่เกิดขึ้นทุกวันและความสับสนวุ่นวายที่ไม่เคยมีมาก่อนก็จะเกิดขึ้น” “วันที่ทะเลเพลิง (แห่งอารยธรรม) ที่จะกลืนกินเมืองทั้งหลายใกล้จะมาถึงแล้ว”*

ในเวลาแห่งความทุกข์ทรมานเช่นนี้ ที่มนุษย์ชาติกำลังงุนงง และคนที่ฉลาดปราดเปรื่องที่สุดก็ยังฉงนกับการหาทางออก ประชาชนแห่งบาฮาผู้ซึ่งมีความวางใจในพระกรุณาธิคุณและคำสอนที่มาจากสวรรค์ของพระองค์ต่างเชื่อมั่นว่าการทดสอบอันนำมาซึ่งความเจ็บปวดนี้มีที่มามีจุดประสงค์และมีผลอันชัดเจนแน่นอน และทั้งหมดนี้คือครื่องมือจำเป็นเพื่อการสถาปนาพระประสงค์ที่เปลี่ยนแปลงมิได้ของพระผู้เป็นเจ้าบนโลก กล่าวอีกนัยหนึ่งคือ ในด้านหนึ่ง มนุษย์ชาติจำเป็นต้องถูกลงทัณฑ์ด้วยแส้ของพระองค์ เพื่อที่มนุษย์จะได้หมดหนทางหลีกเลี่ยงการรวบรวมมนุษย์เผ่าพันธุ์ต่างๆ ของโลกที่กระจัดกระจายและที่ได้ถูกปราบไปให้กลับเข้ามาอยู่ด้วยกัน อีกด้านหนึ่งคือ บรรดาผู้ที่เปราะบางและยังมีจำนวนน้อยที่อยู่ภายใต้การดูแลและปกป้องภายใต้การนำทางอันเปี่ยมไปด้วยความรักของพระองค์ในยุคก่อร่างช่วงเปลี่ยนผ่านนี้ พวกเขา ในท่ามกลางระลอกคลื่นแห่งความสับสนอลหม่าน ต่างก็ยังคงช่วยกันประกอบงานปะติดปะต่อป้อมที่ไม่สามารถถูกทำลายลงได้ เป็นปราการที่สร้างขึ้นให้เป็นแหล่งหลบภัยแห่งเดียวที่บรรดามหาชนที่สิ้นหวังมี ดังนั้น บรรดาผู้เป็นมิตรของพระผู้เป็นเจ้า ผู้ซึ่งมีวิสัยทัศน์อันกว้างไกลและชัดเจนจึงมิได้เป็นทุกข์กับเหตุการณ์ดังกล่าว มิได้ตื่นตระหนกกับเสียงขู่คำราม มิได้เกรงหรือกลัวเมื่อต้องเผชิญกับความชุลมุนวุ่นวายที่เกิดขึ้น ทั้งจะยังไม่ยอมให้ถูกขัดขวางแม้ในชั่วอึดใจเดียวที่จะปฏิบัติหน้าที่อันศักดิ์สิทธิ์ที่รับผิดชอบให้บรรลุด้วยดี

หนึ่งในหน้าที่ความรับผิดชอบคือ การใช้ชีวิตที่แสดงให้เห็นตัวอย่างทางคุณธรรมอันเป็นที่ยอมรับ ณ ธรณีประตูอันศักดิ์สิทธิ์ของพระองค์ คนอื่นๆ จะต้องได้สูดกลิ่นหอมอันศักดิ์สิทธิ์ที่โชยมาจากถิ่นกำเนิดของพระบาฮาอุลลาห์ เป็นบ้านเกิดเมืองนอนของบรรดาผู้พลีชีพเพื่อศาสนาที่ไม่คิดถึงตนเองและของบรรดาผู้ที่มีความรักต่อพระผู้เป็นนายผู้ทรงอำนาจยิ่งใหญ่ พวกเขาจะต้องไม่ลืมว่าบาไฮศาสนิกชนทั่วโลกต่างตั้งความหวังอย่างมากในศาสนิกชนชาวอิหร่าน พวกเขาจึงต้องตั้งใจฟังเสียงแตรที่ให้ชีวิตที่พระผู้ที่ไม่มีที่เปรียบปานได้ทรงพระราชทานแก่เพื่อนๆ ในอิหร่าน

*ที่จริงแล้ว ที่เป็นความปรารถนาและเป็นที่ยินดีของพระอับดุลบาฮาก็คือ บัญชาที่ผูกมัดให้บาไฮพึงประพฤติตามคำสอนที่มาจากสวรรค์ในการปฏิบัติทุกภารกิจแม้กระทั่งกับการติดต่อกันเล็กๆ น้อยๆ เป็นประจำวันรวมทั้งกับการปฏิสัมพันธ์กับคนอื่น ท่านมีบัญชามิให้เราพอใจเพียงแค่กับการที่เราเจียมตัว ถ่อมตนลง และนอบน้อม แต่เราควรจะแสดงออกซึ่งความไม่เห็นแก่ตัวและการละจากทุกสิ่ง ในอดีตที่ผ่านมา เราได้รับการสอนให้มีความซื่อสัตย์ มีความจงรักภักดี มีความเห็นใจและมีความรัก แต่ในยุคที่ยิ่งใหญ่ที่สุดนี้ ประชาชนแห่งบาไฮได้รับการขอให้สละชีวิตที่มี ขอให้สังเกตขอบเขตที่พระธรรมสาส์นและพระธรรมจารึกตลอดพระคัมภีร์ของพระผู้เป็นที่รัก ที่ต้องการให้เพื่อนๆ มีความเที่ยงธรรม มีความปรารถนาดี มีความอดทนอดกลั้น ปฏิบัติตามคำสอนของศาสนา มีความบริสุทธิ์ ละวางทุกอย่างยกเว้นพระผู้เป็นเจ้า ไม่ยึดติดกับหลุมพรางทางโลก ประดับตนด้วยเครื่องปกคลุมแห่งลักษณะนิสัยที่ดีงามและมีคุณสมบัติทางศีลธรรม*

*สิ่งสำคัญที่สุดอย่างแรกคือ บุคคลต้องใช้ทุกวิถีทางที่จะล้างมลทินออกจากหัวใจและแรงจูงใจ มิฉะนั้นแล้ว การดำเนินกิจในรูปแบบใดๆ ก็จะไร้ผล ที่จำเป็นอีกอย่างก็คือการเว้นจากการเสแสร้งหลอกลวงและการเลียนแบบอย่างไม่ลืมหูลืมตา เพราะคนที่มีสติปัญญาและความรอบรู้ทุกคนสามารถตราจหาที่มาของกลิ่นปฏิกูลได้ นอกเหนือจากนี้ เพื่อนๆ จักต้องระลึกถึงพระผู้เป็นเจ้า ทำสมาธิ อธิษฐาน สวดมนต์ตามเวลาที่กำหนดไว้อย่างแน่นอน ทั้งนี้เพราะดูท่าจะเป็นไปไม่ได้ที่ภารกิจใดจะก้าวหน้าและพัฒนาได้หากปราศจากซึ่งพระพรและการรับรองจากสวรรค์ ไม่มีใครสามารถจินตนาการถึงอานุภาพอันยิ่งใหญ่ของความรักแท้ ความสัตย์และความบริสุทธิ์แห่งเจตนารมณ์ที่มีผลต่อวิญญาณของมนุษย์ได้ คุณลักษณะดังกล่าวจะได้มาก็ต่อเมื่อศาสนิกชนพยายามให้ได้มาทุกๆ วัน ขออย่าให้คนแปลกหน้า คนที่อิจฉาริษยาและศัตรูหาเหตุแสดงนัยให้เห็นความจำเป็นที่จะทำให้ ความสูงส่งของศาสนาในอดีตและในยุคเริ่มแรกที่มาจากบุคคลที่ดูโดดเด่นและเป็นที่เคารพรักตลอดจนความมุ่งมั่นของบรรดผู้สละชีพเพื่อศาสนาที่ ณ วันนี้มิได้อยู่กับเราแล้ว เกิดความเสื่อมถอย อ่อนแอ แตกกระจัดกระจาย และทำลายล้างศาสนาของพระบาฮาอุลลาห์*

พวกเราขอวิงวอนต่อพระผู้เป็นเจ้าให้ทรงโปรดช่วยเหลือเกื้อกูลให้พวกเขาเพ่งศูนย์แห่งความสนใจไปพระธรรมคำสอนและขอให้พวกเขาเดินในวิถึแห่งความจงรักภักดีอันจะนำมาซึ่งความวางใจในการได้รับความสุขอันสถาพร

ความรับผิดชอบอันศักดิ์สิทธิ์ด้านอื่นๆ ของศาสนิกชนก็คือ พันธกิจทางจิตวิญญาณต่อและการรับใช้พระผู้เป็นเจ้า ณ พระธรณีประตูอันศักดิ์สิทธิ์ตลอดเวลาและในทุกสถานการณ์ เพื่อที่พวกเขาจะได้อุทิศวันเวลาของชีวิตชั่วแล่นเหลืออยู่ไม่นาน-โดยเฉพาะอย่างยิ่งในยุคแห่งการเปลี่ยนผ่านนี้-ไปกับศาสนาของพระผู้เป็นเจ้า โดยไม่คำนึงถึงความผันแปรทางชะตา ด้วยความวางใจในความคุ้มครองจากพระผู้เป็นเจ้า อย่างปลอดจากความวิตกกังวลและความกระวนกระวาย และได้เป็นพยานต่อสาส์นที่น่ายินดีที่ปากกาของพระผู้ทรงสูงส่งทรงส่งถึงบรรดาบุคคลที่ได้รับพระพร

*สิ่งใดก็ตามที่เกิดในโลกแห่งความเป็นอยู่นี้ล้วนเป็นแสงสว่างสำหรับบุคคลที่พระองค์ทรงรัก แต่เป็นไฟสำหรับพวกปลุกระดมที่ก่อให้เกิดความไม่สงบและการปะทะกัน แม้จะเกิดมีความสูญเสียทั้งหมดในโลกที่ถูกประคองไว้โดยบุคคลที่เป็นมิตรของพระผู้เป็นเจ้าเพียงคนเดียว คนๆ นั้นก็ยังได้รับประโยชน์ดังกล่าว ในขณะที่ความสูญเสียที่แท้จริงจะตกอยู่กับคนที่ถือทิฐิเอาแต่ใจตนเอง คนเขลาเบาปัญญา และคนที่ดูหมิ่น คนที่เหยียดหยามผู้อื่น แม้ผู้เขียนคำพังเพยต่อไปนี้จะมีจุดมุ่งหมายในทางอื่น กระนั้นเราก็พบว่าจุดมุ่งหมายนี้ตรงกับพระประสงค์ที่เปลี่ยนไปมิได้ที่พระผู้เป็นเจ้า ดังนี้ “ต่อให้เสมอกันหรือชนะก็ได้เงินเดิมพันไปอยู่ดี” กล่าวคือ ภายใต้ทุกสถานการณ์ บรรดาผู้เป็นมิตรของพระผู้เป็นเจ้าจะชนะและได้รับความมั่งคั่งอย่างแท้จริง พวกเขายังคงเย็นแม้อยู่ในกองเพลิง และแห้งสบายยามขึ้นจากน้ำ ภารกิจของพวกเขาผันแปรไปตามภารกิจต่างๆ ของมนุษย์ ไม่ว่าจะตกลงกันในเรื่องใด พวกเขาเป็นฝ่ายได้ส่วนแบ่งมาก พิสูจน์ให้เห็นลักษณะคนมีปัญญาที่มีวิสัยทัศน์ และคนมีใจเป็นธรรมที่มีหูฟัง*

หน้าที่อันศักดิ์สิทธิ์อีกประการหนึ่งคือการยึดอยู่กับสายป่านแห่งทางสายกลางในทุกสิ่ง เพื่อมิให้พวกเขาผู้สละแล้วซึ่งสิ่งทั้งปวงถูกลวงด้วยกับดักในโลกเบื้องล่างหรือถูกเบี่ยงเบนความสนใจไปที่เครื่องประดับประดาและสูญเสียเวลาในชีวิตกับสิ่งเหล่านี้ ถ้าพวกเขามีเงินมีทอง พวกเขาก็ควรจะใช้พระพรที่ได้รับนี้เป็นหนทางที่จะดึงดูดพวกเขาเข้าสู่พระธรณีประตูของพระผู้เป็นเจ้ามากกว่าที่จะยึดติดอยู่ความมั่งคั่งจนลืมคำสั่งสอนของพระผู้เป็นปากกาอันสูงส่งที่สุด พระสุรเสียงแห่งสัจจะตรัสไว้ว่า *“การที่บรรลุสู่ระยะแห่งความสมปรารถนา และได้เข้าสู่การมีวุฒิภาวะ คนก็จะต้องการมีความมั่งคั่ง ในสายตาของคนที่มีปัญญา ความร่ำรวยที่มาจากงานศิลปะหรือการประกอบอาชีพนี้ควรค่าแก่การได้รับการยกย่องสรรเสริญ”* นับเป็นการบำเพ็ญกุศลอย่างสูงยิ่งถ้าความมั่งคั่งและความเจริญรุ่งเรืองกลายเป็นหนทางแห่งการรับใช้ที่พระธรณีประตูของพระผู้เป็นเจ้า ถ้าไม่เป็นไปตามนี้ก็จงหลีกเลี่ยงเสีย จงอ่านพระธรรมเกี่ยวกับพระปฏิญญา พระวจนะแห่งความเร้นลับและพระธรรมสาส์นอื่นๆ เพื่อมิให้สายป่านแห่งแห่งการหลุดพ้นกลายเป็นเชือกแห่งความเศร้าโศกเสียใจที่จะนำท่านไปสู่การทำลายล้างตนเอง มีคนสะเพร่าจำนวนมาก โดยเฉพาะอย่างยิ่งในหมู่ผู้เพื่อนร่วมชาติของท่านที่มิได้รับพระพรและปราศจากซึ่งความเข้าใจอย่างแท้จริง จงดู ทันทีที่ได้สะสมความร่ำรวยได้ใหม่ๆ ไม่นาน พวกเขาก็หลงได้ปลื้มอยู่กับความมั่งคั่งแล้วลืมคุณธรรมและความสมบูรณ์แบบอันสมบูรณ์ของสถานะของความเป็นคน เขายึดติดอยู่กับวิถีชีวิตที่ว่างเปล่าอย่างไร้ผล พวกเขาไม่มีอะไรเลยนอกจากบ้าน ความสำเร็จในการค้าและความภาคภูมิใจในกับดักที่ถูกประดับประดา แล้วจงดูชะตากรรมในเบื้องท้ายสุด ประตูชัยจำนวนมากถูกลดคุณค่าลงเหลือเป็นแค่สิ่งปรักหักพัง สถานที่โอ่อ่าราวกับปราสาทราชวังถูกเปลี่ยนเป็นยุ้งฉาง วันแห่งมายากลายเป็นคืนแห่งความสิ้นหวัง ทรัพย์สมบัติจำนวนมหาศาลถูกเปลี่ยนมือ เหลือเพียงน้ำตาแห่งความสูญเสียและความสลดใจในยามที่ชีวิตสิ้นสุดลง *“ยกเว้นส่วนจำเป็นอันเป็นที่ยอมรับได้แล้ว สิ่งที่พังทลายและแปรเปลี่ยนไปไม่มีและไม่เคยมีค่าควรแก่ความสนใจ”* ดังนั้น ประชาชนแห่งบาฮาจะต้องไม่ตกเป็นเหยื่อของการฉ้อฉลของการปราศจากซึ่งความเมตตา แต่จงยึดอยู่กับความพอใจและความพอประมาณ พวกเขาจะต้องทำให้บ้านเป็นที่พักพิงแก่ศาสนิกชน เป็นคอกแห่งการมาชุมนุมกัน เป็นศูนย์แห่งการป่าวประกาศศาสนา เป็นแหล่งแห่งการกระจายความรักของพระองค์เพื่อว่าประชาชนในทุกระดับชั้น ไม่ว่าในระดับสูงหรือต่ำจะรู้สึกอบอุ่นเสมือนได้อยู่ในบ้านของตนเองและสามารถคบค้ากันภายในบรรยาแห่งความรักและไมตรีจิตมิตรภาพ

หน้าที่อันศักดิ์สิทธิ์อีกประการหนึ่งของบรรดาเพื่อนชาวอิหร่านซึ่งขณะนี้มีถิ่นอาศัยอยู่นอกประเทศก็คือ ปรึกษาหารือกับธรรมสภาและสถาบันบาไฮขอความช่วยเหลือทางด้านการการตั้งถิ่นฐานในที่ที่ต้องการการก่อตั้งและการช่วยเสริมให้ศาสนาแข็งแรง พวกเขาต้องทำหน้าที่เป็นอาสาสมัครเป็นแนวหน้าในที่ที่เขาอาศัย พวกเขาจะต้องไม่ยอมถูกชักจูงไปรวมตัวกันในถิ่นที่มีญาติมิตรอาศัยโดยไม่ได้นำพาต่อความต้องการต่อความต้องการมีอาสาสมัคร ขอความสรรเสริญจงมีแด่พระผู้เป็นเจ้า ที่พระพรแห่งพระนามอันยิ่งใหญ่ได้ดลบันดาลให้ศาสนิกชนผู้เปี่ยมไปด้วยความรักและความสามัคคีได้ก้าวพ้นอุปสรรคทางด้านศาสนาและวัฒนธรรม ด้วยประการฉะนี้ จึงไม่มีความจำเป็นที่เพื่อนชาวอิหร่านจะไปจับกลุ่มกันในที่ใดที่หนึ่ง บ่อยครั้งที่การรวมตัวกันเช่นนี้สร้างปัญหา ตัวอย่างเช่น ถ้าจำนวนชาวอิหร่านมีจำนวนมากเกินจำนวนศาสนิกชนประจำถิ่นในชุมชนนั้น ก็จะมีความยุ่งยากเกิดขึ้นอย่างไม่ตั้งใจซึ่งอาจเป็นอุปสรรคต่อความก้าวหน้าของศาสนา และผู้อื่นก็จะมองว่าศาสนาที่มีชัยในโลกของพระผู้ทรงความงามอับภามีข้อจำกัดและแปลกที่มีแต่ชาวอิหร่าน ถ้าเป็นไปตามนี้ก็จะไม่เกิดผลดีแต่ประการใด เพราะทำให้เสียเวลา และลดทอนกำลังใจของทั้งบาไฮและที่ยังไม่ได้เป็นบาไฮ ภายใต้สถานการณ์เช่นนี้ เพื่อนชาวอิหร่านที่รักย่อมจะไม่มีความสุขในการอาศัยอยู่ ณ ที่นั้นและทำให้ไม่สามารถรับใช้ศาสนาในลักษณะที่เหมาะสมด้วย เราหวังอย่างยิ่งว่า เพื่อนชาวอิหร่านจะตั้งถิ่นฐานในเมืองหรือหมู่บ้านที่น่าจะเข้าเป้าหมายของการไปเป็นอาสาสมัคร เพื่อให้หมู่บ้านหรือเมืองนั้นเป็นฐานที่จะทำให้ศาสนามีความเข้มแข็งขึ้น ไม่ว่าจะอยู่ที่ใดก็ตาม พวกเขาจะต้องให้กำลังใจซึ่งกันและกันในการเป็นอาสาสมัครและกระจัดกระจายกันไปทำงานตามแผนงานสอน พวกเขาจักต้องเสียสละความสุขหรรษาจากการเป็นเพื่อนกันเพื่อประโยชน์อันสำคัญของศาสนา

หน้าที่ที่สำคัญอีกประการหนึ่งซึ่งเป็นหน้าที่ที่ศาสนิกชนพึงปฏิบัติคือ หลีกเลี่ยงการมีส่วนร่วมในการพูดคุยและคบคิดทางการเมืองซึ่งทำกันอย่างแพร่หลายในปัจจุบัน บาไฮศาสนิกชนจะทำอะไรได้กับการขัดแย้งและข้อพิพาททางการเมือง? ที่แน่นอนที่สุดคือ บาไฮจะต้องพิสูจน์ให้โลกเห็นคุณธรรมและความศรัทธาของพวกเขาในด้านการเป็นพลเมืองที่ความจงรักภักดีต่อประเทศที่พวกเขาอาศัย และปลีกตัวออกห่างจากการวางแผนสมคบคิดและการก่อการทำลายล้างหรือสร้างความสับสนวุ่นวาย อุดมคติของพวกเขาอยู่ที่ความสุขของประชาชาติในโลก มีความจริงใจและบำเพ็ญประโยชน์ต่อประชาชาติอย่างเต็มใจ ในตำแหน่งด้านบริหาร พวกเขาปฏิบัติหน้าที่ด้วยความเคารพรัฐบาลอย่างซื่อสัตย์และสมกับการได้รับความไว้วางใจอย่างที่สุด บาไฮไม่ถือว่าพวกพ้องดีกว่าคนอื่นและไม่ต้องการยกตนอยู่เหนือคนอื่น บาไฮไม่ต่อต้านใคร เพราะผู้เป็นปากกาจากสวรรค์ห้ามการปลุกระดมให้เกิดการต่อต้านรัฐบาลและการฉ้อราษฎร์บังหลวงและทรงพระบัญชาให้เรามีสันติภาพและความสามัคคี กว่าศตวรรษที่ผ่านมา บาไฮศาสนิกชนได้พิสูจน์ให้เห็นด้วยการกระทำว่า พวกเขาเห็นว่าการบำเพ็ญประโยชน์ต่อเพื่อนมนุษย์มีคุณค่ามากกว่าอภิสิทธิที่ได้มาจากอำนาจการเมือง ในด้านการบริหารศาสนกิจ บาไฮพึ่งอำนาจจากพระผู้เป็นเจ้ามากกว่าการอาศัยแรงจูงใจจากบุคคลที่มีอำนาจในการบริหาร โดยเฉพาะอย่างยิ่งในทุกวันนี้ที่ศัตรูของศาสนาได้ก่อความทุกข์ยากลำบากแก่ศาสนาที่ดินแดนศักดิ์สิทธิ์ในอิหร่านด้วยการพุ่งลูกดอกแห่งการใส่ร้ายป้ายสีไปทั่ว เพื่อนชาวอิหร่านอันเป็นที่รักควรจะมีความรอบคอบและระมัดระวังในการติดต่อกับเพื่อนในต่างแดนและกับประชาชนโดยทั่วไป และปฏิบัติตนในลักษณะที่ไม่เปิดให้มีข้อสงสัยบาไฮเกี่ยวกับความเป็นอิสระ การไม่ฝักฝ่ายและความปรารถนาดีต่อทุกคนไม่ว่าจะอยู่ในอิหร่านหรือที่ใดๆ พวกเขาจะต้องขอตัวไม่เป็นเหตุก่อปัญหาต่อผู้กระทำความชั่วซึ่งมักจะหาช่องทางดำเนินการเพื่อจุดหมายอันไร้ค่าของพวกเขาเอง ด้วยการทำให้ชุมชนบาไฮตกเป็นเป้าที่พวกเขากล่าวหาได้อย่างมีเจตนาร้าย

โอ บรรดาผู้เป็นที่รักของพระผู้เป็นเจ้า ผู้ร่วมชาติของพระผู้ทรงความงามอับภา! ความสัมพันธ์ของพวกท่านกับพระผู้ทรงความงามอันอุดมพรนั้นควรแก่การสำนึกในคุณค่าต่อพระมหากรุณาธิคุณ การสำนึกในคุณค่าอันแท้จริงของพระมหากรุณาธิคุณที่สุดจะประเมินได้นี้ทำให้บรรพบุรุษตัดใจสละชีวิตในหนทางของพระผู้เป็นที่รักที่ทรงพระกรุณาได้อย่างง่ายดาย พวกเขาถูกล่ามโซ่ กลายเป็นเชลยภายใต้คมดาบ พวกเขาสูญเสียบ้านและทรัพย์สมบัติ จากลำคอที่ฉีกขาด ไม่มีเสียงอื่นใดเล็ดลอดออกมานอกจากเสียงสรรเสริญ *“ยาบาฮาอุลอับภา”* และ *“ยา อัลลิยูล-อลา”* กระแสเสียงระรัวเดียวกับที่ร้องมาจากจิตวิญญาณที่กำลังถูกเผาไหม้นี้ค่อยๆ ได้ยินไปทั่ว กลายเป็นเสียงกระจ่างแห่งการประกาศอันยิ่งใหญ่ต่อโลก และกำลังดังก้องกังวานขึ้นมาใหม่ในทุกภูมิภาคของโลก บัดนี้ถึงเวลาที่บรรดาเพื่อนๆ ในอิหร่าน ผู้ซึ่งอาศัยด้วยใจอุทิศในลานที่ประทับของพระผู้เป็นที่รัก จะต้องยืนหยัดอยู่กับข้อตกลงและกับพระคัมภีร์เดียวกันนั้น จงพิจารณาดูความกล้าหาญ ความมั่นคง การละแล้วซึ่งกิเลส ความสามัคคี ความร่วมแรงร่วมใจ ความมีใจจดจ่อและความกระตือรือร้นที่บรรดาผู้เป็นที่รักที่ซื่อสัตย์ของพระผู้เป็นที่รักต้องเผชิญในยามถูกทดสอบทุกวัน พวกเขาแสดงให้โลกประจักษ์การกระทำที่บริสุทธิ์ ให้เห็นมรดกที่ตกทอด ให้เห็นคุณภาพและคุณธรรม ด้วยใบหน้าที่สดใสเรืองรอง พวกเขาเผชิญกับการถูกท้าทาย ด้วยการหมอบ ด้วยการการพูดจริง ด้วยสติปัญญา ด้วยความกล้าหาญ เป็นการเผชิญที่ท้าทายศัตรูเพื่อจะได้ขจัดความเข้าใจผิดอันเนื่องมาจากการแพร่กระจายการใส่ร้ายและการยัดเยียดความผิด พวกเขาเผชิญชะตากรรมอย่างสงบปากสงบคำ ก้มศีรษะห้วงแห่งการต้องยอมจำนนและการต้องยอมรับสภาพ ทนรับความลำบากยากแค้นอย่างร่าเริงเบิกบาน เพราะพวกเขารู้อย่างแน่นอนที่สุดว่าคำทำนายจากพระศาสดาจะเกิดเป็นความจริงในเวลาใกล้เคียงกับที่เกิดมีเหตุเลวร้ายและความเจ็บปวดรวดร้าวมากมายหลายอย่าง ท่านศาสนภิบาลผู้เป็นที่รักกล่าวว่า *“ในอนาคตที่จะมาถึง ถ้ามีความทุกข์ร้อนต่างๆ นาๆ ตีวงล้อมประเทศนั้นและถ้ามีการเปลี่ยนแปลงขนานใหญ่ในประเทศที่ทำให้เหตุการณ์ที่เกิดขึ้น ณ ปัจจุบันเลวร้ายซ้ำลงไป”* เพื่อนๆ ในประเทศนั้นก็ไม่ควรรู้สึก *“เศร้าโศกเสียใจ”* และจะต้องไม่เบี่ยงเบนไปสนใจ “*จากหนทางที่ตรงและเป็นเส้นทางที่เลือกทีถูกเลือกไว้แล้ว”* ท่านศาสนภิบาลได้เขียนถึงเพื่อนๆ ดังนี้

*การที่กลุ่มคนที่เป็นศาสนิกชนที่ผ่อนตามและเป็นผู้บริสุทธิ์จากพันธนาการถูกผูกมัดจะได้รับอิสระ และได้หลุดจากกรงเล็บของคนที่กดขี่และเป็นปฏิปักษ์นั้น จำเป็นที่จะต้องนำด้วยเหตุการณ์ที่สับสนอลหม่านและการปลุกปั่นของมวลชน การที่ความรุ่งเรือง ความสุขสงบและความมั่งคงปลอดภัยของประชาชนแห่งบาฮาจะเกิดได้นั้น จำเป็นที่จะต้องผ่านการถูกต่อต้าน การถูกล่วงละเมิด และความสับสนวุ่นวายโดยประชาชนที่มุ่งประสงค์ร้ายและอยุติธรรมก่อขึ้น ด้วยประการฉะนี้ หากมีคลื่นทะเลแห่งภัยพิบัติที่ทวีโหมกระหน่ำ และมีพายุแห่งการถูกทดสอบและความทุกข์เข็ญจู่โจมเข้ามาทำร้ายชุมนุมชนที่ถ่อมตนจากทั้งหกด้าน ขอให้รู้เป็นที่แน่นอนอย่างไม่ต้องลังเลว่า เวลาแห่งการถุกปลดปล่อยใกล้เข้ามาแล้ว สัญญาแห่งความมีชัยจะเกิดขึ้นอย่างแน่นอนตามสัญญาที่ให้ไว้แต่โบราณกาล และในท้ายที่สุด หนทางที่จัดหาไว้สำหรับประชาชนแห่งบาฮาที่ถูกประหัตประหารในดินแดนนั้นก็จะช่วยให้พวกเขารอดและได้ประสบความสำเร็จสูงสุด จำเป็นต้องมีก้าวที่มั่นคงและความตั้งใจแน่วแน่เพื่อว่าระยะที่เหลือจะได้ผ่านไปและตัวอย่างอันเลิศของประชาชนแห่งบาฮาจะได้เป็นจริงในระดับสูงสุด จะได้แสดงออกซึ่งความปราดเปรื่องอย่างน่าฉงน “นี่คือแนวทางของพระผู้เป็นเจ้า เป็นแบบแผนที่เจ้าจะเห็นว่าไม่มีวันเปลี่ยนแปลงได้”*

ด้วยเหตุนี้บรรดาผู้เปรียบเสมือนเป็นนกเหยี่ยวที่เหินสู่นภากาศแห่งความรักของพระผู้เป็นเจ้าจึงตื่นขึ้นด้วยความหรรษา ด้วยความสงบเยือกเย็น ด้วยเกียรติเพื่อว่าความแจ่มใสของพวกเขาจะได้กลายเป็นแม่เหล็กที่ดึงดูดการยืนยันรับรองจากเหล่าเทพยดาเบื้องบน และจะได้นำมาซึ่งความสำเร็จที่ดังกึกก้องจนเป็นที่พิศวงและเป็นที่งุนงงของประชาชนแห่งบาฮาทั่วโลก ส่วนคนอื่นที่ได้รับแรงดลใจจากตัวอย่างที่มาจากพี่น้องที่มีคุณค่าก็จะปฏิญาณตนต่อพระผู้ทรงความรุ่งโรจน์อันเป็นที่รักและจะรับใช้อย่างมานะบากบั่นอย่างที่สุด ณ ที่พระธรณีประตูอันศักดิ์สิทธิ์ของพระองค์ ด้วยแรงดลบันดาลใจที่มาจากความกล้าหาญ ความซื่อสัตย์ต่อศาสนาอย่างคงเส้นคงวา ความจริงใจและการอุทิศของเหล่าเพื่อนที่รักในหนทางของพระผู้เป็นที่รัก ดังนั้นคนอื่นที่ได้รับแรงดลใจจึงพยายามอย่างที่สุดเท่าที่จะเป็นไปไปด้วยในการบำเพ็ญศาสนกิจที่สะดุดหยุดชั่วคราวโดยศาสนิกชนในอิหร่านด้วยการบำเพ็ญประโยชน์ในศาสนา ตั้งใจมั่นเพื่อที่พวกเขาจะได้ลุกขึ้นในเวทีแห่งความรักพระผู้เป็นเจ้าซึ่งเป็นที่ที่เหมาะสมกับสถานะของคนรักที่แท้จริง ด้วยประการฉะนี้ ณ ปัจจุบัน ที่ผู้เดินตามรอยพระนามอันทรงความศักดิ์สิทธิ์ที่สุดในภูมิภาคต่างๆ ของโลกจึงรับอาสาที่จะนำชัยชนะระลอกใหม่เป็นที่ระลึกในนามของบรรดาเพื่อนรักในอิหร่าน พวกเขาจึงวางแผนงานใหม่และผลจากความพยายามก็เป็นที่ยืนยันความสำเร็จอันกึกก้อง ผลงานเหล่านี้พวกเขาถือว่าเป็นเพราะได้รับแรงหนุน ได้เห็นความยายามอย่างสูงและความซื่อสัตย์ต่อศาสนาอย่างไม่เปลี่ยนแปลงของบรรดาเพื่อที่อยู่ในถิ่นกำเนิดของศาสนา เพื่อนๆ ที่รักที่มาจากดินแดนศักดิ์สิทธิ์ในอิหร่าน พวกท่านจะทำอะไรต่อไป? พวกท่านคือเหล่าสกุณาในอุทยานกุหลาบ จึงควรขับขานเพลงที่ทำให้หัวใจของคนอื่นเต็มไปด้วยความปิติและยินดี พวกท่านคือเทียนในสถานที่ศักดิ์สิทธิ์แห่งแดนสวรรค์ จึงควรเปล่งแสงที่จะทำให้ดวงตาของผู้ใกล้ชิดสนิทสนมในความลี้ลัยของพระผู้เป็นเจ้าบังเกิดความเรืองรอง ทุกวันนี้ ใจที่จดจ่อของเราเฝ้าหวังที่จะได้เห็นรังสีแห่งความจงรักภักดีและบูรณภาพในท่ามกลางความมืดมิดและในเมฆฝนที่น่ากลัว เพื่อว่านามของท่านทั้งหลาย จะได้รับการบันทึกบนแผ่นทองคำที่สถิตบนโต๊ะแห่งเกียรติเหมือนกับที่บรรดาเพื่อนร่วมชาติที่พลีชีพได้รับ สิ่งนี้ขึ้นอยู่กับความมานะบากบั่นอย่างสูงที่มาจากตัวของท่านเอง

[ลงนาม สภายุติธรรมแห่งสากล]

1. ฉบับแปลอย่างไม่เป็นทางการ (พฤษภาคม 2563) [↑](#footnote-ref-1)